गढ़वा. गढ़वा रोड-चोपन रेलखंड पर मझिआंव रोड ऊंचरी स्थित रेलवे क्रासिंग पर ट्रक ने बाइक सवार को पीछे से धक्का मार दिया। जिससे बाइक सवार इंजीनियरिंग का छात्र सदर थाना क्षेत्र के सुखबाना निवासी शिक्षक राम प्रवेश राम का पुत्र ऋषिकेश कुमार (22 वर्ष) गंभीर रूप से घायल हो गए। आनन-फानन में स्थानीय लोग उसे लेकर सदर अस्पताल इलाज के लिए पहुंचे। जहां चिकित्सकों ने मृत घोषित कर दिया। घटना शनिवार की अपराह्न करीब सवा तीन बजे की है।
जानकारी के अनुसार ऋषिकेश प्रतिदिन की भांति अपने चाचा शिक्षक उमेश राम को बाइक पर बैठा कर गढ़वा से सुखबाना स्थित अपने घर लौट रहा था। इसी दौरान शहर के ऊंचरी रेलवे क्रासिंग पर मालगाड़ी के आने की सूचना पर रेलवे गेट को बंद कर दिया गया था। कई वाहन सड़क पर खड़े थे। ऋषिकेश ने भी अपनी बाइक रोक दी। उनके चाचा उमेश राम गेट खुलने के इंतजार में बाइक से उतर कर साईड में खड़े हो गए। ऋषिकेश बाइक पर ही बैठा रहा। इसी दौरान अचानक उसके बाइक के आगे खड़े ट्रक पीछे की ओर लुढ़कने लगा। ऋषिकेश उक्त ट्रक को नहीं देख पाया।
ट्रक ने बाइक को कुचलते हुए पीछे के कतार में लगे अन्य वाहनों में धक्का मारते हुए पीछे की ओर लुढ़कता चला गया। अंत में एक टेंपो में धक्का मारने के बाद ट्रक रुका। घटना की सूचना पाकर रेलवे क्रासिंग पहुंची गढ़वा पु़लिस ने उक्त ट्रक को जब्त कर लिया। जबकि चालक फरार हो गया। बताया जाता है कि ट्रक ओवरलोड था। चालक ने ट्रक से नियंत्रण खो दिया। जिससे ट्रक पीछे की ओर लुढ़कने लगा।
इंदौर से इंजीनियरिंग की पढ़ाई कर रहा था ऋषिकेश
मृतक ऋषिकेश इंदौर से इंजीनियरिंग की पढ़ाई कर रहा था। वह इंजीनियरिंग फाइनल ईयर का विद्यार्थी था। एक माह पूर्व ही वह अपने घर आया हुआ था। बताया जाता है कि करीब चार वर्ष पहले उसके बड़े भाई शशि की भी मौत सड़क दुर्घटना में ही हो गई थी।
hin_Deva hin_Deva hin_Deva awa_Deva hin_Deva